Gajdoš, Peter, minister obrany SR (2018-02-09):
Chcel by som odpovedať na tú vašu otázku ohľadom kybernetickej obrany. Ja som nesmierne rád, že bol prijatý zákon, pretože máte absolútnu pravdu. V minulom roku NATO prijalo kybernetický priestor ako piatu doménu. S tým teda, že ja na požiadanie pána predsedu výboru pre kontrolu vojenského spravodajstva, kybernetickú obranu, systém zabezpečenia v rezorte ministerstva obrany, za ktorý zodpovedám, ako to máme zabezpečené, sme informovali. Z hľadiska dodržania ustanovení zákona 215, prepáčte, ale vám v súčasnosti nemôžem konkrétne odpovedať. Máme CSIRT, ktorý toto zabezpečuje, a som presvedčený o tom, že týmto zákonom sa zabezpečí strecha nad celou Slovenskou republikou, čo je veľmi dôležité. Ale rád by som odpovedal na otázky pána poslanca Poliačika, aby som mu nezostal nič dlžný z hľadiska odpovede. Čo sa týka otázky, kto z vonku kontroluje našu modernizáciu? Pardon. (Reakcia z pléna.) No kontroluje, hodnotí a tak ďalej. Ja by som využil citát zo zákona 575/2001. Nemal som to tu celé, pretože v rámci svojho vystúpenia, ale mám tu podklad z hľadiska tohto zákona o organizácii činnosti vlády a organizácii ústrednej štátnej správy v znení neskorších predpisov, § 12 stanovuje kompetencie ministerstvu obrany, ktoré je ústredným orgánom štátnej správy a zodpovedá za riadenie a kontrolu obrany Slovenskej republiky a výstavbu riadenia a kontrolu Ozbrojených síl Slovenskej republiky vláda Slovenskej republiky. To znamená, že vláda Slovenskej republiky zodpovedá za výstavbu a riadenie. A vy ste asi reagovali teda na to Defence Review z hľadiska toho a cieľov síl. Samozrejme, napríklad cieľ síl mechanizovaná brigáda, ktorý je podľa článku V, tá mechanizovaná brigáda musí mať svoju kvalitu, kvantitu. Čiže Capability and Capacity Statement, to znamená, že na základe tohto my prispôsobujeme a budujeme dlhodobý plán a plnenie cieľov síl. Všetko závisí samozrejme od zdrojov, a preto, čo sa týka toho Defence Review, samozrejme to platí od vstupu do NATO roku 2004, čiže nejakých 13 rokov to nebolo dávané takýmto spôsobom verejne. Ešte raz opakujem, akonáhle bude možné v zmysle zákona o ochrane utajovanej skutočnosti, prehodnotím, zvážim a mohli by sme eventuálne tak ako, po príklade ostatných členských štátov, aj toto dať von pre informáciu. Pokiaľ nie, som pripravený bez sebemenších problémov informovať výbor pre obranu a bezpečnosť. Čo sa týka cieľov síl. Ono to si zaslúži, by som povedal, také väčšie vysvetlenie, pretože nie všetci páni poslanci, pani poslankyne logicky nemajú prehľad, čo to všetko znamená, ale celkovo z tých cieľov síl nemá iba rezort ministerstva obrany, ale majú ich aj ostatné rezorty. S tým, že ciele síl buď teda akceptujeme, alebo neakceptujeme. A zhodou okolností posledné ohodnotenie, ktoré bolo pri rozdeľovaní cieľov síl, tak nám bol daný cieľ systémom 29 mínus 1. Čiže to znamená, rozhodnutím na základe požiadaviek NATO na zabezpečenie plnenia úloh, zabezpečenia obrany. Celkovo ste sa pýtali na plnenie cieľov síl, z hľadiska toho aj pán prezident požiadal výbor pre, pardon Bezpečnostnú radu Slovenskej republiky o vyhodnotenie. Vyhodnotenie bolo uskutočnené s tým, že pán prezident si požiadal konkrétne vyhodnotenie cieľov síl pánom náčelníkom generálneho štábu, čo sa týka ozbrojených síl. Myslím, že neprezradím žiadne tajomstvo, plníme 25 % z cieľov síl, s tým teda, že niektoré sa plnia priebežne, a celkovo je to 75 percent. To znamená, že všetko závisí od tých zdrojov z hľadiska zabezpečenia a toto alebo tie ciele síl u nás sú previazané v súčasnosti s dlhodobým plánom rozvoja výstavby. Čo sa týka konkrétnych záležitostí Defence Review, 23. až 24. 11. 2017 tu bola u nás hodnotiaca alebo hodnotiaci tím z NATO, s tým, že 20. 3. 2018, čiže tohto roku ideme my do NATO vysvetľovať tie ich hodnotenia a naše pohľady, akým spôsobom budeme ďalej budovať ozbrojené sily vrátane splnenia cieľov síl. Je to multinárodné riešenie, kde sú všetky členské štáty a počúvajú, akým spôsobom plníme naše úlohy a potom samozrejme to bude prijaté v rámci ministeriálu v mesiaci jún. Pokiaľ takto stačí? Ďakujem.